La sabientscha da Nathan
«Cuntent d’esser be in uman»

Da Guiu Sobiela-Caanitz 

Dapi la fin dal communissem en l’Europa para adina dapli che noss mund globalisà saja bullà da conflicts tranter cuminanzas umanas differenziadas da la religiun. Gia Raymond Aron (1905– 1983), filosof franzos da derivanza gidieua, ha profetisà in tal svilup, descrit lura, en ils onns novanta, dal politolog american Samuel P. Huntington. Tant pli ston ins salidar las iniziativas da tutta sort che vulan promover l’encletg e la convivenza tranter talas cuminanzas. Ina finamira èsi segir da gidar a surventscher il sentiment d’exotica e renconuscher il concarstgaun en sia atgna umanitad, in’umanitad differenta da la nossa, ma che merita tuttina noss respect. En lez senn s’exprima era Gion Peder Thöni (La Quotidiana dals 13-2-2003, p. 19). Paucs scripturs han express lez ideal en moda uschè profunda, poetica e persvasiva sco Gotthold Ephraim Lessing (1729–1781) en ses drama «Nathan der Weise» (1779). Ina biografia nova da Lessing (1) sclerescha las circumstanzas ed intenziuns che han stimulà lez manader d’ina biblioteca renumnada a scriver in imni a la convivenza tranter cristians, gidieus e musulmans. 

Ina protesta encunter l’intoleranza 
Lessing ha cunzunt vivì e lavurà en quatter citads tudestgas. Avant «Nathan der Weise» ha’l scrit plis tocs da teater ch’èn vegnids represchentads cun success, cunzunt a Lipsia, Hamburg e Berlin. 1770 ha il duca da Braunschweig (oz en Saxonia bassa) clamà Lessing a la direcziun da sia vasta biblioteca a Wolfenbüttel, sperond che questa vegnia anc pli famusa grazia al grond scriptur. Lez era gia bullà da sia giuventetgna a Berlin e cunzunt sia amicizia cun in um excepziunal, Moses Mendelssohn (1729–1786). Quest filosof è stà l’emprim gidieu tudestg che ha fatg diever da la toleranza limitada stgaffida dal scleriment per publitgar ovras relevantas senza stuair convertir. Dentant ha’l patì dals pregiudizis en-cunter ils gidieus. Gronds quitads l’ha chaschunà 1769–1771 ina brev averta dal teolog turitgais Johann Kaspar Lavater (1741–1801) ch’intimava Mendelssohn da refutar in tractat teologic refurmà ubain convertir. Il filosof da Berlin saveva ch’el sco gidieu n’astgava tuttina betg metter en dumonda la vardaivladad da la religiun uffiziala. Malgrà sias anguschas è’l vegnì da sa trair ord l’empatg cun eleganza. Lessing vilentà ha scrit a ses editur: «Lavater è in fantast e merita be la chasa da narramenta. El pretenda gia ch’el possia far miraclas» (cità p. 243). En ils onns setanta ha Lessing sez, gist sco figl da reverenda, stuì sa dustar encunter in teolog da Hamburg, patria da sia dunna, che l’accusava da derasar ideas religiusas privlusas per il stadi. Sin quai ha il duca da Braunschweig scumandà a ses bibliotecari da publitgar replicas a lez teolog. Lessing pudeva be pli al refutar cun in drama; quai ha’l fatg cun «Nathan der Weise». Quest «n’è betg in’ovra d’edificaziun en num da la toleranza, mabain ina protesta encunter la realitad ed a medem temp ina prognosa snuaivla. Il patriarc dal drama excloma: ‘I na fa nagut! Il gidieu vegn ars!’ Quai fa endament ils stgandlers cristians dal passà ed a medem temp, cun fatalissem, descriva gia in avegnir senza progress dals dretgs umans» (pp. 280–281). 

In model istoric exemplar 
Lessing ha chattà il coc dal drama en in raquint dal «Decameron». Il mund mediterran da l’autur, il Florentin Giovanni Boccaccio (1313–1375), sa basava sin relaziuns mercantilas constantas cun l’Orient grec, tirc, armen ed arab. Guerra faschev’ins mintgatant, commerzi dentant adi-na. In dals dus protagonists principals en il raquint en dumonda ha vairamain vivì dus tschientaners avant Boccaccio: Saladin (sultan Salah ad Din Jûsuf al Ajubì, 1138–1193, da derivanza curda). In medievist englais renumnà, spezialist da las cruschadas, al descriva uschia: «Saladin è la pli fascinanta da tuttas grondas persunalitads en il temp da las cruschadas (…). El era persvas che las olmas da ses amis cristians sajan sentenziadas a la perdiziun; dentant respectava’l lur isanzas ed als resguardava sco conumans. En cuntrast cun ils potentats dals cruschaders steva’l adina da pled tar sias empermischuns envers glieud d’insaquantas religiuns. Malgrà tutta fervur era’l adina gentil e generus, bainvulent sco conquistader e derschader, plain resguard e tolerant sco regent (…). Paucs da ses inimis al refusavan lur admiraziun (…). El aveva legì bler e sa legrava da raschienis intellectuals» (2). Uschia il model istoric per il raquint da Boccaccio ed il drama da Lessing. 

Trais anels congruents 
Il Saladin da Boccaccio renconuscha ch’el haja agì cun malizia clamond il sabi gidieu per al far difficultads e l’extorcar daners; suenter lezza vieuta tracta’l ses interlocutur cun generusadad. L’emprim dentant, tar Boccaccio sco era tar Lessing, emprova Saladin d’embarassar il gidieu, l’intimond da numnar la meglra da las trais religiuns. La resposta conferma tuttafatg il titel dal drama da Lessing; il gidieu Nathan palaisa sia sabientscha raquintond la sumeglia dals trais anels. En ina tscherta famiglia èsi disa ch’il bab dat in anè ertà, ordvart custaivel, a ses figl preferì. Quai va vinavant fin ch’in bab muribund na vul favurisar nagin da ses trais figls. Nathan: «Tge far? El cloma dascus in aurer e l’emposta auters dus anels, cumandond da far ils novs precis sco il vegl, senza spargnar custs e fadia» (lingias 1941–1949). Lura dat el in anè a mintga figl; suenter sia mort è mintgin persvas da posseder quel dals babuns. Uschia, concluda Nathan, statti cun las trais religiuns; mintgina sa funda sin la confidenza dals descendents envers las tradiziuns da lur agens babuns. Ins basegna cunzunt «miaivladad, in cor conciliant, bunas ovras, attaschadadad fidaivla a Dieu» (lingias 2045– 2047). Sin quai Saladin a Nathan: «Sajas mes ami!» (lingia 2060). Il sabi ha gia fatg la dumonda fundamentala ad in giuven templier: «È il cristian u il gidieu dapli cristian u gidieu che carstgaun? Ah! Sche jau avess chattà en vus in um dapli che fiss cuntent d’esser be in uman!» (lingias 1310–1312). Lur excloma il chavalier: «Gea, Nathan, qua avais in tal uman!» (lingia 1313). Pudessan nus far oz a Nathan la medema resposta? 

1) Willi Jasper, Lessing. Darmstadt (Wissenschaftliche Buchgesellschaft) 2001. 
2) Steven Runciman, A History of the Crusades. Tom 3: The Kingdom of Acre. Ediziun da sac. Hardmondsworth, Middlesex (Penguin Books) 1971, pp. 77-78.